作者：张敬斋
词牌/韵律：贺新郎

paragraphs: 卓茕欧阳子，是江山、毓秀锺灵，异才间世。
恰则韶光三月暮，蓂叶尧阶有四。
正天启、悬弧盛事。
金鸭亭亭书云篆，散非烟、南极真仙至。
来为尔，荐嘉瑞。
神清洞府丹书字。
拥笙歌、绮席高张，更罗珠翠。
个里长春人不老，仙籍玉环暗记。
但判取、醄醄沈醉。
拟作新诗八千首，待一年、一献称俾尔。
耆而艾，昌而炽。